Vaatamata sellele, mida räägivad teenindused ja varuosamüüjad, tasub vähegi kallimate detailide ja tarvikute puhul väga odava auto haldamisel alati otsida võrdluseks ka kasutatud, aga korralike asjade hind. Selle alla kuuluvad nii rehvid, klaasid, tuled, kui ka mehaanilised detailid. Eriti suured on hinnavahed terviksõlmede ja moodulite puhul. Näiteks võite rikki läinud starteri uuega asendamiseks maksta 3 000  krooni, aga võite selle kasutatuna osta ka 500 krooni eest. Väga odava auto mootori- või käigukastiremondi korral mõelge alati sellele, kui palju maksab lammutuskojas terve sellise auto mootor, sest väga tihti osutub remont kallimaks kui terve mootori või käigukasti ostmine.